****

**KAZLŲ RŪDOS SAVIVALDYBĖS TARYBA**

**SPRENDIMAS**

**DĖL VALSTYBĖS BIUDŽETO LĖŠŲ, SKIRTŲ IŠLAIDOMS, SUSIJUSIOMS SU KAZLŲ RŪDOS SAVIVALDYBĖS MOKYKLŲ MOKYTOJŲ, DIRBANČIŲ PAGAL IKIMOKYKLINIO, PRIEŠMOKYKLINIO, BENDROJO UGDYMO PROGRAMAS, PERSONALO OPTIMIZAVIMU IR ATNAUJINIMU, APMOKĖTI, PASKIRSTYMO TVARKOS APRAŠO PATVIRTINIMO**

2022 m. gegužės 30 d. Nr. TS-113

Kazlų Rūda

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos švietimo, mokslo ir sporto ministro 2022 m. kovo 2 d. įsakymu Nr. V-341 patvirtinto Lietuvos Respublikos 2022 metų valstybės biudžeto lėšų, skirtų išlaidoms, susijusioms su valstybinių ir savivaldybių mokyklų mokytojų, dirbančių pagal ikimokyklinio, priešmokyklinio, bendrojo ugdymo ir profesinio mokymo programas, personalo optimizavimu ir atnaujinimu, apmokėti, paskirstymo tvarkos aprašo 3 ir 11 punktais Kazlų Rūdos savivaldybės taryba n u s p r e n d ž i a:

Patvirtinti Valstybės biudžeto lėšų, skirtų išlaidoms, susijusioms su Kazlų Rūdos savivaldybės mokyklų mokytojų, dirbančių pagal ikimokyklinio, priešmokyklinio, bendrojo ugdymo programas, personalo optimizavimu ir atnaujinimu, apmokėti, paskirstymo tvarkos aprašą (pridedama).

Šis sprendimas per vieną mėnesį nuo jo paskelbimo arba įteikimo dienos gali būti skundžiamas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas)arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras Mantas Varaška

PATVIRTINTA

Kazlų Rūdos savivaldybės tarybos

2022 m. gegužės 30 d. sprendimu

Nr. TS-113

**VALSTYBĖS BIUDŽETO LĖŠŲ, SKIRTŲ IŠLAIDOMS, SUSIJUSIOMS SU KAZLŲ RŪDOS SAVIVALDYBĖS MOKYKLŲ MOKYTOJŲ, DIRBANČIŲ PAGAL IKIMOKYKLINIO, PRIEŠMOKYKLINIO, BENDROJO UGDYMO PROGRAMAS, PERSONALO OPTIMIZAVIMU IR ATNAUJINIMU, APMOKĖTI, PASKIRSTYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Šis Valstybės biudžeto lėšų, skirtų išlaidoms, susijusioms su Kazlų Rūdos savivaldybės (toliau – Savivaldybė) mokyklų mokytojų, dirbančių pagal ikimokyklinio, priešmokyklinio, bendrojo ugdymo programas (toliau – mokytojai), personalo optimizavimu ir atnaujinimu, apmokėti, paskirstymo tvarkos aprašas (toliau – Aprašas) nustato Savivaldybės mokyklų išlaidų, susijusių su mokytojų personalo optimizavimu ir atnaujinimu, kompensavimo atvejus ir tvarką.

2. Apraše naudojamos Lietuvos Respublikos švietimo įstatyme bei kituose teisės aktuose apibrėžtos sąvokos.

**II SKYRIUS**

**VALSTYBĖS BIUDŽETO LĖŠŲ SKYRIMAS MOKYTOJŲ PASITRAUKIMUI**

3. Valstybės biudžeto lėšos mokytojų pasitraukimui skiriamos išeitinių išmokų išlaidoms iš dalies padengti, kai išeitinės išmokos mokamos mokytojams, su jais šalių susitarimu nutraukiant darbo sutartis šiais atvejais:

3.1. dėl mokyklų tinklo pertvarkos – valstybės biudžeto lėšos šiam tikslui skiriamos prioriteto tvarka;

3.2. mokytojui įgijus teisę į visą senatvės pensiją – lėšos šiam tikslui skiriamos, tik visiškai patenkinus Aprašo 3.1 papunktyje nurodytų išeitinių išmokų poreikį.

4. Išeitinės išmokos, kuriai mokėti skiriama valstybės biudžeto lėšų, dydis vienam asmeniui negali viršyti:

4.1. dviejų mokytojo vidutinių mėnesinių darbo užmokesčių dydžio, kai darbo santykiai su darbdaviu atleidimo iš darbo dieną tęsėsi iki penkerių metų;

4.2. trijų mokytojo vidutinių mėnesinių darbo užmokesčių dydžio, kai darbo santykiai su darbdaviu atleidimo iš darbo dieną tęsėsi nuo penkerių iki dešimt metų;

4.3. keturių mokytojo vidutinių mėnesinių darbo užmokesčių dydžio, kai darbo santykiai su darbdaviu atleidimo iš darbo dieną tęsėsi nuo dešimt iki dvidešimt metų;

4.4. penkių mokytojo vidutinių mėnesinių darbo užmokesčių dydžio, kai darbo santykiai su darbdaviu atleidimo iš darbo dieną tęsėsi nuo dvidešimt iki dvidešimt penkerių metų;

4.5. šešių mokytojo vidutinių mėnesinių darbo užmokesčių dydžio, kai darbo santykiai su darbdaviu atleidimo iš darbo dieną tęsėsi dvidešimt penkerius ir daugiau metų.

5. Savivaldybės mokyklų mokytojų išeitinių išmokų, mokamų vadovaujantis Aprašu, išlaidos iš valstybės biudžeto lėšų dengiamos iš dalies: valstybės biudžeto lėšų dalis negali būti didesnė kaip 2/3 nuo faktiškai išmokėtos išeitinių išmokų sumos, o savivaldybės biudžeto lėšų dalis negali būti mažesnė kaip 1/3 nuo faktiškai išmokėtos išeitinių išmokų sumos.

6. Valstybės biudžeto lėšos mokytojų pasitraukimui negali būti skiriamos išeitinių išmokų išlaidoms padengti, jeigu mokytojas yra gavęs išeitinę išmoką, vadovaujantis Aprašu arba iki Lietuvos Respublikos 2022 metų valstybės biudžeto lėšų, skirtų išlaidoms, susijusioms su valstybinių ir savivaldybių mokyklų mokytojų, dirbančių pagal ikimokyklinio, priešmokyklinio, bendrojo ugdymo ir profesinio mokymo programas, personalo optimizavimu ir atnaujinimu, apmokėti, paskirstymo tvarkos aprašo, patvirtinto Lietuvos Respublikos švietimo, mokslo ir sporto ministro 2022 m. kovo 2 d. įsakymu Nr. V-341 „Dėl Lietuvos Respublikos 2022 metų valstybės biudžeto lėšų, skirtų išlaidoms, susijusioms su valstybinių ir savivaldybių mokyklų mokytojų, dirbančių pagal ikimokyklinio, priešmokyklinio, bendrojo ugdymo ir profesinio mokymo programas, personalo optimizavimu ir atnaujinimu, apmokėti, paskirstymo tvarkos aprašo patvirtinimo“ (toliau – Įsakymas) įsigaliojimo galiojusiais valstybės biudžeto lėšų, skirtų išlaidoms, susijusioms su valstybinių ir savivaldybių mokyklų pedagoginio darbuotojų skaičiaus optimizavimu, apmokėti, paskirstymo tvarkos aprašais.

7. Išeitinė išmoka pagal Aprašą skiriama, mokytojui raštu patvirtinus, kad jis nėra gavęs išeitinės išmokos, skirtos vadovaujantis Aprašu arba iki Įsakymo įsigaliojimo galiojusiais valstybės biudžeto lėšų, skirtų išlaidoms, susijusioms su valstybinių ir savivaldybių mokyklų pedagoginio darbuotojų skaičiaus optimizavimu, apmokėti, paskirstymo tvarkos aprašais.

**III SKYRIUS**

**VALSTYBĖS BIUDŽETO LĖŠŲ SKYRIMAS MOKYTOJŲ PRITRAUKIMUI**

8. Valstybės biudžeto lėšos mokytojų pritraukimui skiriamos Savivaldybės mokyklose taikomoms priemonėms, kurios paskatintų asmenį užimti laisvą mokytojo darbo vietą ir dirbti joje (toliau – mokytojų pritraukimo priemonės), finansuoti.

9. Mokytojų pritraukimo priemonės, finansuojamos iš valstybės biudžeto lėšų, gali būti pradėtos taikyti asmeniui, einamaisiais kalendoriniais metais priimtam į laisvą mokytojo pareigybę mokykloje (visai mokytojo pareigybės darbo laiko normai arba jos daliai):

9.1. jei asmuo nėra dirbęs mokytoju valstybinėje arba savivaldybės mokykloje pagal ikimokyklinio, priešmokyklinio, bendrojo ugdymo ar profesinio mokymo programas;

9.2. jei asmuo yra dirbęs mokytoju valstybinėje arba savivaldybės mokykloje pagal ikimokyklinio, priešmokyklinio, bendrojo ugdymo ar profesinio mokymo programas, išskyrus šiuos atvejus:

9.2.1. kai mokytojas, priimtas į mokyklą, joje yra dirbęs neterminuotai per pastaruosius 12 mėnesių;

9.2.2. kai mokytojas yra dirbęs neterminuotai per pastaruosius 12 mėnesių mokykloje, kuri yra toje pačioje gyvenamojoje vietovėje (tame pačiame mieste, miestelyje ar kaime) kaip mokykla, į kurią yra priimtas.

10. Asmeniui taikomos mokytojų pritraukimo priemonės yra individualiai su juo derinamos ir nustatomos mokyklos vadovo sprendimu apibrėžtam laikotarpiui, bet ne ilgiau kaip iki einamųjų kalendorinių metų pabaigos.

11. Valstybės biudžeto lėšos gali būti skiriamos šioms Mokytojų pritraukimo priemonėms finansuoti:

11.1. materialinei paramai;

11.2. važiavimo į darbą ir atgal visuomeniniu transportu, taip pat nuosava, išsinuomota ar pagal panaudos sutartį perduota transporto priemone išlaidoms kompensuoti;

11.3. gyvenamojo ploto nuomos išlaidoms kompensuoti;

11.4. kvalifikacijos įgijimo ir tobulinimo išlaidoms kompensuoti (pedagogo kvalifikacijos, kito mokomojo dalyko ar pedagoginės specializacijos kompetencijų įgijimo, kvalifikacijos tobulinimo ir su juo susijusioms išlaidoms kompensuoti);

11.5. persikėlimo iš kitos gyvenamosios vietovės išlaidoms kompensuoti.

**IV SKYRIUS**

**KREIPIMASIS DĖL VALSTYBĖS BIUDŽETO LĖŠŲ SKYRIMO IR LĖŠŲ PASKIRSTYMAS**

12. Mokyklos, siekdamos gauti valstybės biudžeto lėšų mokytojų pasitraukimo išlaidoms iš dalies padengti, kai išeitinės išmokos mokamos mokytojams, su jais šalių susitarimu nutraukiant darbo sutartis, pateikia paraiškas (Aprašo priedas) minėtoms lėšoms gauti el. paštu priimamasis@kazluruda.lt. Apie paraiškų teikimo pradžią ir pabaigą Kazlų Rūdos savivaldybės administracijos Švietimo, kultūros ir sporto skyrius paskelbia Kazlų Rūdos savivaldybės interneto svetainėje www.kazlududa.lt ir raštu (el. paštu) apie tai informuoja mokyklas.

13. Kazlų Rūdos savivaldybės administracijos direktoriaus įsakymu ne mažiau nei iš 3 asmenų sudaroma Valstybės biudžeto lėšų, skirtų išlaidoms, susijusioms su Kazlų Rūdos savivaldybės mokyklų mokytojų personalo optimizavimo ir atnaujinimu, apmokėti, paskirstymo komisija (toliau – Komisija).

14. Komisija per 5 darbo dienas nuo paraiškų pateikimo termino pabaigos apsvarsto paraiškas ir pateikia mokyklai informaciją raštu dėl siūlomo lėšų paskirstymo.

15. Mokykla per 3 darbo dienas nuo informacijos gavimo priima sprendimą dėl lėšų įsisavinimo ar atsisakymo ir raštu apie tai informuoja Komisiją.

16. Komisija, esant poreikiui, perskirsto lėšas ir pateikia Kazlų Rūdos savivaldybės administracijos direktoriui siūlymą dėl lėšų paskirstymo. Kazlų Rūdos savivaldybės administracijos direktorius Komisijos siūlymą dėl lėšų paskirstymo Dokumentų valdymo sistemoje nukreipia Kazlų Rūdos savivaldybės administracijos Finansų skyriui.

17. Komisija valstybės biudžeto lėšas, skirtas mokytojų skaičiaus optimizavimo išlaidoms padengti, mokykloms paskirsto šia tvarka:

17.1. jei mokyklų poreikis neviršija Savivaldybei šiam tikslui skirtos sumos, lėšos paskirstomos pagal poreikį;

17.2. jei mokyklų poreikis viršija Savivaldybei skirtą lėšų sumą, pirmiausia lėšos paskirstomos patenkinant poreikį, nurodytą Aprašo 3.1 papunktyje, o likusi nepaskirstyta suma paskirstoma proporcingai poreikiui. Jeigu mokykla neturi galimybės padengti trūkstamą lėšų dalį iš jai skirtų savivaldybės biudžeto asignavimų ir jai skirti numatytų lėšų atsisako raštu, nepaskirstyta lėšų dalis perskirstoma poreikį pateikusioms mokykloms.

18. Jei paskirsčius valstybės biudžeto lėšas, skirtas mokytojų pasitraukimo išlaidoms padengti, 13.1 ir 13.2 papunkčiuose numatyta tvarka, lieka nepanaudotų Savivaldybei tam tikslui skirtų valstybės biudžeto lėšų, jos skiriamos mokytojų pritraukimui Savivaldybės mokyklose taikomoms priemonėms finansuoti pagal mokyklų teikiamas paraiškas. Apie paraiškų teikimo pradžią ir pabaigą Švietimo, kultūros ir sporto skyrius paskelbia Kazlų Rūdos savivaldybės interneto svetainėje www.kazluruda.lt. Paraiškos teikiamos el. paštu priimamasis@kazluruda.lt.

19. Valstybės biudžeto lėšos, likusios nepanaudotos mokytojų optimizavimo išlaidoms iš dalies padengti, paskirstomos mokytojų pritraukimui:

19.1. jei mokyklų pateiktas poreikis neviršija Savivaldybės turimos valstybės biudžeto sumos, lėšos paskirstomos pagal poreikį;

19.2. jei mokyklų poreikis viršija Savivaldybei skirtą lėšų sumą, paskirstoma proporcingai poreikiui.

**V SKYRIUS**

**BAIGIAMOSIOS NUOSTATOS**

20. Mokyklos atsako už joms paskirtų valstybės biudžeto lėšų panaudojimą pagal Apraše nustatytą paskirtį.

21. Nepanaudotas, numatomas tais metais nepanaudoti ar ne pagal paskirtį panaudotas valstybės biudžeto lėšas mokyklos iki lapkričio 25 d. grąžina Savivaldybei.

22. Asmenys, neteisėtai gavę valstybės biudžeto lėšų, skirtų mokytojų pasitraukimui ar mokytojų pritraukimui, privalo jas nedelsiant grąžinti, o jų negrąžinus, minėtos lėšos išieškomos teisės aktų nustatyta tvarka.

\_\_\_\_\_\_\_\_\_\_\_\_\_\_

Valstybės biudžeto lėšų, skirtų išlaidoms, susijusioms su

Kazlų Rūdos savivaldybės mokyklų mokytojų, dirbančių

pagal ikimokyklinio, priešmokyklinio, bendrojo ugdymo

programas, personalo optimizavimu ir atnaujinimu,

apmokėti, paskirstymo tvarkos aprašo

priedas

|  |  |  |  |  |  |  |
| --- | --- | --- | --- | --- | --- | --- |
| Kazlų Rūdos savivaldybės administracijos direktoriui | | | | | | |
| **PARAIŠKA GAUTI VALSTYBĖS BIUDŽETO LĖŠŲ, SKIRTŲ IŠLAIDOMS, SUSIJUSIOMS SU SAVIVALDYBĖS MOKYKLŲ MOKYTOJŲ PERSONALO OPTIMIZAVIMU IR ATNAUJINIMU, APMOKĖTI** | | | | | | |
|  | | | | | | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | |
| (mokyklos pavadinimas) | | | | | | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | |
| (data, Nr.) | | | | | | |
|  |  |  |  |  |  |  |
| I. INFORMACIJA APIE LĖŠŲ POREIKĮ IŠEITINĖMS IŠMOKOMS MOKĖTI | | | | | | |
| **Pareigybės** | **Mokytojų, su kuriais planuojama nutraukti darbo sutartis, skaičius** | | | **Lėšos, reikalingos išeitinėms išmokoms mokėti, Eur** | | |
| **iš viso** | **iš jų:** | | **iš viso** | **iš jų:** | |
| **dėl mokyklų tinklo pertvarkos** | **mokytojui įgijus teisę į visą senatvės pensiją** | **valstybės biudžeto lėšos (ne daugiau kaip 2/3 nuo „iš viso“)** | **savivaldybės biudžeto lėšos (ne mažiau kaip 1/3 nuo „iš viso“)** |
| Mokytojai, dirbantys pagal ikimokyklinio ugdymo programą |  |  |  |  |  |  |
| Mokytojai, dirbantys pagal priešmokyklinio ugdymo programą |  |  |  |  |  |  |
| Mokytojai, dirbantys pagal bendrojo ugdymo programą |  |  |  |  |  |  |
| Iš viso |  |  |  |  |  |  |
| II. INFORMACIJA APIE LĖŠŲ POREIKĮ MOKYTOJŲ PRITRAUKIMO PRIEMONĖMS | | | | | | |
| **Mokytojų pritraukimo priemonės** | **Prašoma valstybės biudžeto lėšų, Eur** | | **Asmenų, kuriems planuojama taikyti mokytojų pritraukimo priemones, skaičius** | | | |
| Materialinė parama |  |  |  |  |  |  |
| Važiavimo į darbą ir atgal išlaidų kompensavimas |  |  |  |  |  |  |
| Gyvenamojo ploto nuomos išlaidų kompensavimas |  |  |  |  |  |  |
| Kvalifikacijos įgijimo ir tobulinimo išlaidų kompensavimas |  |  |  |  |  |  |
| Persikėlimo iš kitos gyvenamosios vietovės išlaidų kompensavimas |  |  |  |  |  |  |
| Iš viso |  |  |  |  |  |  |

Direktorius \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

(parašas)  (vardas, pavardė)

(atsakingo darbuotojo pareigos, vardas, pavardė, tel., el. p.)